FCSB a primit mult așteptatul trofeu de campioană la finalul meciului cu CFR Cluj, meci pierdut de formația din București cu scorul de 1-0. Philip Otele, atacantul despre care s-a vorbit că ar fi dorit la echipa lui Gigi Becali, a marcat singurul gol al partidei.
Nigerianul a reușit să deschidă scorul după o execuție din foarfecă, execuție care putea să fie anulată pentru un fault la Vali Crețu pentru joc periculos.
Mitică Dragomir, fostul șef al Ligii Profesioniste de Fotbal, nu a fost prezent la partida dintre FCSB și CFR Cluj, partidă care a stabilit un nou record de audiență pe Arena Națională. Nu mai puțin de 54.673 de suporteri au fost prezenți pentru a sărbători, alături de jucătorii FCSB-ului, un nou titlu de campioană.
În ciuda faptului că nu a fost prezent la meciul FCSB-ului cu CFR Cluj, asta nu l-a oprit pe Dumitru Dragomir să nu privească partida de la televizor. Ba mai mult, omul de afaceri a fost impresionat de Gigi Becali, cel care și-a făcut apariție la un meci al FCSB-ului pentru prima dată după o pauză de 4 ani de zile.
„N-am fost la meciul FCSB-ului cu CFR. Am văzut spectacolul de la televizor. L-am văzut pe Gigi Becali și mi-a plăcut cum a vorbit. A început el către final să dea în altceva, dar a avut o prestație bună. Faptul că a apărut pe stadion cu nepoata sa în brațe, jos pălăria! Mai mare publicitatea că asta nici nu există pentru un om.
Voi să știți că ăștia bătrânii nu gândesc exact la fel ca ăștia mai tineri. Doar că ăștia bătrânii sunt mai mulți acum. Murim cam greu. Nu vezi? Ne intoxicăm și în două zile suntem pe picioare. Suntem nemuritori, nici pastele de 130 de euro nu ne mai omoară. Atmosfera din stadion a fost extraordinară. Meciul a fost slăbuț”, a declarat Mitică Dragomir la emisiunea MAX Profețiile lui Mitică, emisiune care este live în fiecare zi de luni, de la ora 13:30, pe site-ul FANATIK.RO.
Milionarul din Pipera a fost prezent la partida dintre FCSB și CFR Cluj, deși anunțase inițial că nu are de gând să meargă la stadion pentru a vedea sărbătoarea propriei echipe.
Patronul FCSB-ului a declarat că familia l-a convins să asiste din tribune la meciul în care formația sa a primit trofeul de campioană, trofeu pe care „roș-albaștrii îl așteptau de 9 ani de zile.
Îmbrăcat elegant, la costum, finanțatorul și-a făcut apariția pe stadion după o pauză de 4 ani de zile. În brațe cu nepoata sa mai mică, „Latifundiarul din Pipera” a zâmbit non-stop și i-a salutat pe fanii FCSB-ului care aplaudau întoarcerea în loje a acestuia.
Ultima dată când Gigi Becali a fost prezent pe stadion a fost în 2020, la o partidă cu FC Botoșani. De atunci, milionarul a decis să privească meciurile proprie echipe de la televizor.